Call of Duty: Modern Warfare (2019 წლის ვიდეო თამაში)

Call of Duty: Modern Warfare — 2019 წელს გამოსული პირველი პირის შუტერის ჟანრის ვიდეო თამაში, რომელიც შექმნა კომპანია „Infinity Ward”-მა და გამოაქვეყნა „Activision”-მა. ის წარმოადგენს „Call of Duty”-ს სერიების მეთექვსმეტე ნაწილს და იმავე თამაშის ძველი ქვესერიების (მაგალითად, „Call of Duty: Modern Warfare 2”-ის) განახლებას. თამაში გამოვიდა 2019 წლის 25 ოქტომბერს „PlayStation 4”-ის, „Windows”-ისა და „Xbox One“-ისთვის.

თამაშის სიუჟეტი ვითარდება რეალისტურ და თანამედროვე გარემოში – ის მოგვითხრობს CIA-ს ოფიცერსა და ბრიტანულ SAS დანაყოფზე, რომლებიც გამოგონილი რესპუბლიკის, ურზიკეთის მეამბოხე მოსახლეობასთან ერთად ებრძვიან როგორც შემოჭრილ რუსულ, ისე ადგილობრივ ტერორისტულ დაჯგუფებას, ალ-კატალას. ამასთან ერთად, გუნდი ქლორის შემცველი გაზის მოპარულ მარაგს ეძებს. სპეციალური ოპერაციების რეჟიმი მოიცავს თანამშრომლობით მისიებს, ხოლო მრავალმოთამაშიან რეჟიმში „Call of Duty”-ს ისტორიაში პირველადაა შესაძლებელი მრავალპლატფორმიანი თამაში.

„Modern Warfare” შეცვალეს, რათა თამაშის პროცესი უფრო ტაქტიკაზე ორიენტირებული ყოფილიყო და შემოიტანეს ახალი ფუნქციები, როგორიცაა რეალიზმის,  64 მოთამაშიანი „Ground War“-ის რეჟიმი და სხვა. გამოსვლის შემდეგ იგი განაახლეს და დაამატეს უფასო „Battle Royale“-ისა და „Warzone”-ის ფუნქციები.

2020 წლის სექტემბრისთვის „Call of Duty: Modern Warfare“-ის 30 მილიონზე მეტი ერთეული გაიყიდა და თამაშმა კრიტიკოსთა მოწონება დაიმსახურა სიუჟეტის, გრაფიკების, მრავალმოთამაშიანი რეჟიმისა და სხვა კრიტერიუმების გამო. მიუხედავად ამისა, სადაოდ ჩაითვალა სიუჟეტის სხვადასხვა ნაწილი, მათ შორის ის, თუ როგორ წარმოაჩინა სიუჟეტმა რუსი სამხედროები. 

„Modern Warfare”-ის განახლებათა სერიების მეორე ნაწილი, სახელწოდებით „Modern Warfare II“, 2022 წელს გამოვიდა.

 პერსონაჟები 
„Call of Duty: Modern Warfare“-ის სიუჟეტი თანამედროვე პერიოდში ვითარდება, რუსეთსა და გამოგონილ რესპუბლიკას, ურზიკეთს შორის მზარდი კონფლიქტის გარშემო, რომელშიც დასავლეთის სამხედრო ძალებიც მონაწილეობენ. ისტორიის განმავლობაში მოთამაშეები სამი მთავარი პერსონაჟის როლს ირგებენ: ბრიტანელი სერჟანტი კაილ „გაზ“ გარიკი (ელიოტ ნაიტი), დელტა ფორსის ყოფილი ოპერატორი, რომელიც ამჟამად CIA-ს ოფიცერია, ალექს კელერი (ჩედ მაიკლ კოლინსი) და ურზიკეთის ადგილობრივი აჯანყებული ძალების ლიდერი, ფარაჰ კარიმი (კლაუდია დუმიტი). მათთან ერთად მუშაობენ კაპიტანი ჯონ პრაისი (ბარი სლოუნი) და ქეით ლასველი (რია კილშტედტი).

სეზონურ განახლებებში თამაშს სხვადასხვა კოალიციის, ალიანსისა და ფრაქციის წარმომადგენელი რამდენიმე პერსონაჟი დაემატა, მაგალითად ყოფილი აგენტი მარა (კარლა ტასარა), „სპეცნაზის” ფრაქციის ოპერატორი ნიკტო (გიდეონ ემერი), 141-ე ჯგუფის ახალწვეული საიმონ „მოჩვენება“ რაილი (სამუელ როუკინი/ჯეფ ლიჩი) და ჯონ „სოუპ“ მაკტავიში (ნილ ელისი).

თამაშში მოქმედება ხდება როგორც გამოგონილ ქვეყნებში, ასევე გაერთიანებული სამეფოში, რუსეთში, მოლდოვასა და საქართველოში.

 გაყიდვები 
„Call of Duty: Modern Warfare“-მა გამოსვლიდან პირველი სამი დღის განმავლობაში 600 მილიონ დოლარზე მეტი გამოიმუშავა, რამაც ის სერიების ყველაზე გაყიდვად თამაშად აქცია. მან რამდენიმე რეკორდი მოხსნა, მათ შორის  „Activision”-ის ისტორიაში საუკეთესო ციფრული დებიუტი. იაპონიაში ის გამოჩნდა ტოპ 20 ვიდეო თამაშის ჩამონათვალში, რადგან პირველივე კვირაში 117,670 ერთეული გაიყიდა. 2019 წლის 18 დეკემბერს „Activision”-მა დაადასტურა, რომ „Call of Duty: Modern Warfare“-მა 1 მილიარდ დოლარზე მეტი აიღო და 2020 წლის სექტემბრისთვის თამაშის 30 მილიონზე მეტი ერთეული გაიყიდა.

სქოლიო

კატეგორია:ვიდეო თამაშები
კატეგორია:ვიდეო თამაშები 3D გრაფიკით
კატეგორია:ვიდეო თამაშები თამაშის ძრავის მიხედვით
კატეგორია:ვიდეო თამაშები თემატიკის მიხედვით
კატეგორია:2019 წელი ვიდეო თამაშებში